ŉ Wêreldbeker-struikelblok uit Proteas se padDie Proteas het Nederland oortuigend op die Wanderers geklop. Foto: Phill Magakoe/AFP. Aiden Markram was saam met David Miller en Sisanda Magala die sterre in die Proteas se oortuigende oorwinning van 146 lopies teen Nederland op die Wanderers. Markram het sy eerste internasionale eendagkriekethonderdtal aangeteken en hy is uiteindelik vir 175 lopies uitgehaal. Hy het ŉ flinke vennootskap van 199 lopies om die vyfde paaltjie met Miller (91 lopies) gedeel om toe te sien dat Suid-Afrika 370/8 in sy toegelate 50 boulbeurte kon aanteken. Hoewel Musa Ahmed en Max O’Dowd daarna die Protea-boulers frustreer het, het Sisanda Magala (5/43) die wind uit die besoekers se seile gehaal. Nederland het sy laaste ses paaltjies vir slegs 31 lopies verloor en Suid-Afrika het die wedstryd met 146 lopies gewen. Die reeksoorwinning beteken ook dat die Proteas nou die agtste plek op die Superliga-punteleer beklee en hul pad na die Wêreldbeker-toernooi in Indië lyk aansienlik makliker. Daar moet nou net duimvasgehou word dat Bangladesj ordentlik met Ierland in Mei sal klaarspeel. “Ons het presies gedoen wat ons moes om ligapunte bymekaar te maak om vir die Wêreldbeker-toernooi te kwalifiseer. Ons sal moet sien wat die toekoms vir ons inhou, maar ek is positief oor ons kolf- en boulwerk,” het Temba Bavuma (kaptein) gesê. Markram is as die speler van die wedstryd sowel as die reeks aangewys. “Dit is ŉ kolwer se hoofdoelwit om lopies aan te teken en ŉ goeie telling op die telbord te kry. Ek is dankbaar vir die wyse waarop alles uitgedraai het en ek glo dat die span op die regte koers is; in rooi- en in witbalkrieket,” het Markram gesê. ????????????????????????????: ????????'???? ???????????????????????????? ????????! ????☔ Aiden Makram and David Miller were dealing in 6s at the Wanderers ????#SAvsNED pic.twitter.com/wQfGz7NWLS — SuperSport ???? (@SuperSportTV) April 2, 2023 Suid-Afrika 370/8 in 50 boulbeurte: Aiden Markram 175, David Miller 91 en Fred Klaassen 2/43. Nederland 224/10 in 39,1 boulbeurte: Musa Ahmed 61, Max O’Dowd 47 en Sisanda Magala 5/43.